Al meer grondgrype in TshwaneDie Tshwane-metroraad se kantoor in die Pretoriase middestad. (Foto: Christel Cornelissen) Die burgerregtegroep AfriForum het die afgelope tyd al meer klagtes ontvang oor grondgrype op staatsgrond in die Tshwane-metrogebied. AfriForum het reeds verskeie klagtes hieroor aanhangig gemaak wat glo op dowe ore geval het. “Volgens ŉ mediaverklaring deur die metro word grondgrype geensins geduld nie, tog word daar nie teen oortreders opgetree nie,” sê JP Nel, AfriForum se distrikskoördineerder vir Pretoria-Suid. Volgens Nel het voorbeelde van dié grondgrype in onder meer Wolwespruit in die ooste van die stad voorgekom, in Centurion by Weslaan oorkant SuperSport-park, sowel as by die R21 naby Elephantweg. “Hierdie soort grondgrype word ŉ groot probleem. Dit veroorsaak dat die eiendomswaarde in die gebied afneem, misdaad toeneem en sakegeleenthede verminder,” sê Nel. AfriForum het intussen ŉ beroep op mense gedoen om enige voorvalle van onwettige grondbesetting van staatsgrond by die Tshwane-metro aan te meld en die verwysingsnommers aan AfriForum te stuur. “Die gemeenskap kan ŉ belangrike rol speel om te help om grondgrype op staatsgrond te stop. Dit is belangrik om grondgrype so gou as moontlik by die Tshwane-metro en by die polisie aan te meld,” sê Sampie Steinberg, AfriForum se distrikskoördineerder vir Pretoria-Noord. “AfriForum sal voortgaan om as burgerregtewaghond op te tree en druk op die owerhede te plaas om te verseker dat hul grondwetlike pligte nagekom word.” (Foto: AfriForum)